PET og Københavns politi sigter to for at sende 'genstande' til IS

Ved du noget? Tip os på sms 1224 (koster alm. takst) eller på mail 1224@eb.dk

Under en stor politiaktion i Hallingparken i Brøndby har politiet i dag anholdt en 28-årig mand og en 29-årig kvinde, der sigtes for terrorisme. De er begge af anden etnisk oprindelse.

Mystik: Stor politiaktion i gang

De sigtes for at have indkøbt og fragtet 'genstande' fra Danmark til IS i Syrien og Irak. Politiet vil ikke oplyse, hvilke 'genstande', der er tale om. Men de skulle benyttes til kamphandlinger, siger politiet.

Politiaktionen skete, efter at Københavns politi og PET i længere tid har efterforsket terror-sagen. De to anholdte fremstilles fredag i retten med begæring om varetægtsfængsling.

- PET og vi har i dag foretaget en vellykket politiaktion med to anholdte og flere ransagninger i Storkøbenhavn. Aktionen er gennemført i et tæt samarbejde, og sagen er nu overdraget fra PET til Københavns Politi, hvor de anholdte befinder sig, siger chefpolitiinspektør Jørgen Bergen Skov.

- Der vil blive afholdt grundlovsforhør i morgen,hvor anklagemyndigheden vil begære lukkede døre, siger han.

Operativ chef i PET, Flemming Drejer, siger i en pressemeddelelse:

- Det er vigtigt i denne sag at understrege, at de afdækkede kriminelle aktiviteter alene vurderes at have haft til formål at støtte gruppen, der kalder sig Islamisk Stat i Syrien og Irak.

Politiet siger dermed, at der ikke har været tale om planer om terrorisme på dansk jord.

De to anholdte sigtes efter straffelovens § 114 stk. 1 nr. 1 og nr. 2, der omhandler terrorisme med manddrab og grov vold og forsøg herpå samt tilskyndelse til at begå terrorisme.

Politiet afspærrede tidligere på dagen to opgange i Hallingparken, som blev ransaget og udsat for omfattende tekniske undersøgelser. Der var både civile politibiler, teknikervogne, låsesmed og sprængstofhunde sat ind i aktionen.

Ved du noget? Tip os på sms 1224 (koster alm. takst) eller på mail 1224@eb.dk